**NOTA DE PREMSA**

**Junta Local de Seguretat**

**L’evolució dels delictes a la ciutat del Prat es manté estable, mentre s’escurça el temps de reacció policial**

* **La trobada anual dels cossos policials que operen al municipi, presidida per l’alcalde Mijoler, ha avaluat els indicadors relacionats amb la seguretat de 2023.**
* **Les dades de l’any passat posen de manifest que més de la meitat dels fets delictius comptabilitzats en territori pratenc es produeixen a l’aeroport i a l’Splau.**
* **L’èxit de les operacions policials conjuntes en la lluita contra les plantacions il·legals de marihuana s’ha traduït en un augment de les detencions.**

La Junta Local de Seguretat del Prat, que agrupa els diferents cossos policials que operen al municipi, s’ha reunit en sessió plenària aquesta dimarts a la tarda a la seu de Fundesplai per avaluar els indicadors d’aquest àmbit del 2023 i per definir els objectius específics de 2024. La memòria anual ha tornat a reflectir que els fets delictius es mantenen estables i que aproximadament la meitat dels que s’han registrat s’han produït fora del nucli urbà.

L’acte, que se celebra anualment i que ha estat presidit per l’alcalde del Prat, Lluís Mijoler, ha servit per presentar i valorar conjuntament entre Policia Local i Mossos d’Esquadra, així com amb el Cos Nacional de Policia, la Guàrdia Civil, la Policia Portuària, els Bombers de la Generalitat i el Servei d’Emergències Mèdiques, les dades vinculades a la seguretat de l’any passat. Entre aquestes, destaca la xifra de 77 delictes per cada 1.000 habitants a la ciutat, una dada que se situa lleugerament per sobre de la mitjana provincial i que es manté relativament estable els darrers anys -exceptuant-ne els afectats per la pandèmia per Covid.

Aquest indicador de la delinqüència a la ciutat s’obté després de restar a la dada global del territori municipal els fets que es produeixen a l’Aeroport del Prat i al centre comercial Splau, que representen el 56 per cent del total. En aquest sentit, l’inspector en cap de la Policia Local, Rafael Pino, ha tornat a insistir en la necessitat d’analitzar de forma separada aquestes realitats per tal de poder actuar adequadament. “Sense la segregació de dades, l’acció policial que s’ha de pensar i portar a terme serà diferent. És a dir, si no sabem com estan realment les estadístiques de la nostra ciutat, podem caure en el malbaratament de recursos, apostar per una actuació policial que no és la que toca”, ha explicat el màxim responsable de la policia del Prat.

En relació a aquesta qüestió, el Ple municipal ha aprovat diverses mocions, la darrera el passat mes d’abril, instant el Ministeri d’Interior a utilitzar indicadors de delinqüència fiables i útils, amb dades desglossades dels fets coneguts a la ciutat dels de l’aeroport. “Si Interior no ho considera adient, nosaltres ho farem anualment, per una qüestió de responsabilitat i de dret a saber què passa realment; volem ser transparents, per generar confiança en el sistema i en els cossos i forces de seguretat”, ha exposat Pino.

**Reforç dels operatius policials conjunts**

Les dades de la Diputació de Barcelona posen de manifest una evolució ascendent del nombre de detencions que s’han produït a la ciutat, que va assolir el 2023 una xifra sensiblement superior a la mitjana dels municipis de l’entorn. Aquesta dada s’explica fonamentalment per l’èxit dels operatius conjunts entre Policia Local i Mossos d’Esquadra contra la producció i el tràfic de marihuana. És per això que un dels objectius que la Junta Local de Seguretat s’ha marcat per al 2024 és el de seguir reforçant la cooperació entre els cossos de seguretat, no només en la lluita contra la droga, sinó també en altres àmbits que generen una forta percepció d’inseguretat en la població, com els robatoris interiors d’habitatges o en l’interior dels vehicles -tot i que en aquest darrer cas, ja s’ha produït una reducció del nombre de delictes.

“La cooperació entre diferents cossos policials s’ha d’explicar a la ciutadania per tal de millorar la percepció de seguretat, perquè si no els macrodispositius que es fan de tant en tant poden generar alarma, quan de fet es tracta d’un treball preventiu que, a més, genera resultats molt bons”, ha explicat l’inspector en cap de la policia del Prat.

**Més ràpids i més pròxims**

Pel que fa a la radiografia del servei que presta la Policia Local, cal assenyalar la reducció que s’ha produït en el temps d’arribada dels agents quan es rep un avís, que s’ha situat per sota dels 8 minuts. En relació a la tipologia d’actuacions, les de l’àmbit de proximitat (per exemple, els serveis d’assistència o les intervencions vinculades a l’incivisme o les molèsties veïnals) són les més habituals, amb un 33 per cent dels casos, seguides de les que tenen a veure amb la seguretat ciutadana, amb un 31 per cent. Cal destacar que, tot i que les infraccions del civisme van disminuir lleugerament l’any passat, es van incrementar notablement les que tenen a veure amb l’ocupació de la via pública.

L’inspector en cap de la Policia Local ha valorat positivament, en general, els indicadors de delictes de la ciutat que, assenyala, estan en molts casos per sota de la mitjana d’altres municipis. No obstant això, ha subratllat la importància que té el tractament mediàtic de les dades en la creació de la percepció de la població: “si un mitjà d’abast nacional titula una notícia dient que el Prat és la ciutat més insegura de tot Espanya, això genera una alarma en la ciutadania” .